
Comisia pentru muncă şi protecţie socială 



Nr.27/182/12 mai 2003
RAPORT

asupra propunerii legislative pentru modificarea şi completarea Legii nr.53/2003, privind Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.53/2003, privind Codul Muncii, trimisă cu adresa nr.151 din 7 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea art.77 din Legea nr.53/2003 - Codul Muncii, în sensul că norma care se referă la soluţionarea conflictelor de muncă să prevadă că angajatorul nu poate invoca în faţa instanţei alte motive de fapt şi de drept decât cele precizate în decizia de concediere şi pe cele care se regăsesc în dispoziţiile Codului de procedură civilă.

Comisia propune Plenului respingerea propunerii legislative întrucât ea nu are în vedere dispoziţiile Titlului XII – Jurisdicţia muncii – care stabilesc atât competenţa materială şi teritorială, cât şi regulile speciale de procedură aplicabile în cazul conflictelor de muncă.

Totodată, în cadrul acestui titlu, există o prevedere expresă, la art.291, potrivit căreia “dispoziţiile prezentului titlu se completează cu prevederile Codului de procedură civilă”.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 7 mai 2003, Comisia propune respingerea acesteia cu 10 voturi pentru şi 3 voturi împotrivă.

